
Hazánkban a csonthéjas növényeken fellépő kórokozók évről évre jelentős veszteséget okoznak az ültetvényekben. A kajszi betegségei közül a monilíniás betegség, sztigminás betegség, őszibarack esetében a tafrinás betegség és a lisztharmat elleni védekezések adják a növényvédelem gerincét. Szükséges az alternatív védekezési lehetőségek kutatása, különösen a gyakorlat számára közvetlenül is hasznosítható in vivo eredmények publikálása.
Célul tűztük ki a kajszi- és az őszibarack főbb kórokozói és a gyümölcsön károsító molyok ellen a kakukkfű és a fahéj illóolaj kombináció hatásának felmérését szabadföldi kisparcellás körülmények között. További célkitűzésünk volt az illóolaj kombináció egyes komponensei hatékonyságának értékelése a termésfoltosságot okozó Stigmina carpophila kórokozó ellen in vitro.
A szabadföldön az illóolajokat a SóskútFruct Kft. gyümölcsösének fajtagyűjteményében kajszin két koncentrációban (0,05+0,05% és 0,025+0,025%) őszibarackon egy koncentrációban (0,05+0,05%) juttattuk ki. A laboratóriumi vizsgálatokat a BCE Növénykórtani Tanszékének laboratóriumában végeztük mérgezett agarlemez módszerrel.
Laboratóriumi vizsgálatok alapján az illóolajok vízben történő diszpergálását három tapadásfokozó közül a Silwet Star biztosította a legnagyobb mértékben. A szabadföldi kijuttatások során a kakukkfű és fahéj illóolajával végzett permetezések jelentősen gátolták a Monilinia laxa és Taphrina deformans kórokozóktüneteinek előfordulását. A termésfoltosságot okozó S. carpophila kórokozó előfordulását az illóolaj kombináció nem gátolta, sőt, a magasabb koncentrációban szignifikánsan fokozta. Kajszibarack esetében a kezelések a gyümölcsmolyok kártételét szignifikánsan csökkentették, őszibaracknál az alacsony fertőzési nyomás miatt a hatás nem volt értékelhető.
In vitro körülmények között a kakukkfű és a fahéj illóolaja az alkalmazott magasabb koncentrációkban nagymértékben gátolták a kórokozó fejlődését. Az alacsony koncentrációkban nem gátolták szignifikánsan a micéliumnövekedést. A fahéj illóolaja 0,005%-os koncentrációban önállóan és kombinációban is jelentősen serkentette a tenyészetek fejlődését. A kapott eredmények összhangban állnak a termésfoltosság elleni szabadföldi kezelésnél tapasztaltakkal.
Eredményeink hozzájárulnak a csonthéjasok kórokozói elleni alternatív, szintetikus növényvédő szer mentes, védekezési lehetőségek kidolgozásához.
 
 



